ΓΡΑΠΤΗ ΕΡΩΤΗΣΗ P-2011/97 υποβολή: Pat Gallagher (UPE) προς την Επιτροπή (4 Iουνίου 1997)

Θέμα: Ρυθμιστικό πλαίσιο για τις εισαγωγές μεταχειρισμένων οχημάτων στην ΕΕ

Τί απαιτήσεις έγκρισης τύπου ισχύουν για τα μεταχειρισμένα οχήματα που εισάγονται είτε από για ιδιωτική χρήση ειτέ ως επαγγελματικά σε κράτος μέλος από μη κοινοτικές χώρες για χρήση εντός της ΕΕ;

Ποιος έχει την ευθύνη του ελέγχου της εφαρμογής των ρυθμίσεων έγκρισης τύπου που ισχύουν για την εισαγωγή μεταχειρισμένων οχημάτων από μη κοινοτικές χώρες;

Τι στοιχεία πρέπει να αναζητεί ένα κράτος μέλος σε σχέση με τα εισαγόμενα μεταχειρισμένα οχήματα από μη κοινοτικές χώρες προτού επιτρέψει τη χρήση τους σε δρόμους εντός της ΕΕ προκειμένου να εξασφαλίσει ότι τα οχήματα αυτά είναι σύμφωνα προς τις ρυθμίσεις έγκρισης τύπου της ΕΕ;

Ποιες εξελεγκτικές διαδικασίες εφαρμόζει η Επιτροπή για να διασφαλίσει ότι τα κράτη μέλη απαιτούν τη συμφωνία προς τις ρυθμίσεις έγκρισης τύπου σε σχέση με τα μεταχειρισμένα οχήματα που εισάγονται στην ΕΕ;

Τι κυρώσεις μπορεί να επιβάλει η Επιτροπή εάν ένα κράτος μέλος παραλείψει να εξασφαλίσει τη συμφωνία προς τις ρυθμίσεις έγκρισης τύπου των μεταχειρισμένων οχημάτων που εισάγονται από μη κοινοτικές χώρες και εγκρίνονται για κυκλοφορία στο κράτος αυτό και κατά συνέπεια σ' όλα τα άλλα κράτη μέλη;

Απάντηση του κ. Bangemann εξ ονόματος της Επιτροπής (25 Ιουνίου 1997)

Η οδηγία 70/156/ΕΟΚ περί προσεγγίσεως των νομοθεσιών των κρατών μελών που αφορούν την έγκριση των οχημάτων με κινητήρα και των ρυμουκλουμένων τους, όπως τροποποιήθηκε τελευταία από την οδηγία 96/27/ΕΚ ((ΕΕ L 42 23.2.1970 ΕΕ L 169 8.7.1996 )), δεν ισχύει για μεταχειρισμένα οχήματα. Ούτε η οδηγία 74/150/ΕΟΚ για την έγκριση των ελκυστήρων ((ΕΕ L 84 28.3.1974 )), ούτε η οδηγία 92/61/ΕΟΚ για την έγκριση τύπου των δικύκλων ή τρικύκλων μηχανοκινήτων οχημάτων ((ΕΕ L 225 10.8.1992 )).

Συνεπώςμεταχειρισμένα οχήματα τα οποία εισάγονται, είτε δι' ιδιωτικής οδού είτε σε εμπορική βάση, δεν οφείλουν να υπόκεινται σε έγκριση τύπου. Τέτοιου είδους οχήματα υπόκεινται, συνήθως, σε μεμονωμένη έγκριση (εφόσον το κράτος μέλος διαθέτει σχήμα μεμονωμένης έγκρισης), ώστε να επιτρέπεται η θέση σε κυκλοφορία στο κράτος μέλος. Η διαδικασία και οι απαιτήσεις για την απόκτηση μεμονωμένης έγκρισης για ένα δεδομένο όχημα δεν είναι εναρμονισμένες στην Κοινότητα. Για το λόγο αυτό τα κράτη μέλη μπορούν να ρυθμίζουν τη διαδικασία και τις υλικές απαιτήσεις για την παροχή της μεμονωμένης έγκρισης. Οι μόνες απαιτήσεις τις οποίες εκ των προτέρων έχει θέσει η Κοινότητα και προς τις οποίες πρέπει να ανταποκρίνονται τα εν λόγω οχήματα, είναι οι οριακές τιμές που αφορούν το θόρυβο και τις εκπομπές ρύπων.

Τα κράτη μέλη μπορούν, για τους σκοπούς της μεμονωμένης έγκρισης, να ζητήσουν τη συμμόρφωση προς άλλες κοινοτικές οδηγίες που ρυθμίζουν τα μέρη και κατασκευαστικά στοιχεία των οχημάτων, καίτοι οι οδηγίες αυτές δεν ισχύουν για τη μεμονωμένη έγκριση στο πλαίσιο της κοινοτικής νομοθεσίας. Αλλά τα κράτη μέλη μπορούν, επίσης, να έχουν απαιτήσεις διαφορετικές από εκείνες που ορίζονται στις εν λόγω οδηγίες. Εναπόκειται στο κράτος μέλος να αποφασίσει, κατά πόσο ένα συγκεκριμένο όχημα ανταποκρίνεται στα χαρακτηριστικά που κρίνονται απολύτως αναγκαία για να επιτραπεί σ' ένα όχημα να τεθεί σε κυκλοφορία στο υπόψη κράτος μέλος.

Μεμονωμένες εγκρίσεις που παρέχονται από κράτος μέλος ισχύουν μόνο στο υπόψη κράτος μέλος.

Εάν το όχημα μεταφερθεί σε άλλο κράτος μέλος πρέπει να αποτελέσει αντικείμενο μιας νέας μεμονωμένης έγκρισης στο κράτος αυτό προκειμένου να ταξινομηθεί. Το πρώτο κράτος μέλος μπορεί να έχει χορηγήσει εξαιρέσεις από τις κοινοτικές οδηγίες. Εάν το δεύτερο κράτος μέλος δεν είναι διατεθειμένο να χορηγήσει, επίσης, εξαιρέσεις αυτού του είδους και κατά συνέπεια αρνείται να χορηγήσει μεμονωμένη έγκριση, ισχύουν οι ρυθμίσεις που προβλέπονται στα άρθρα 30 και 36 της Συνθήκης ΕΚ. Αυτό σημαίνει ότι το δεύτερο κράτος μέλος οφείλει να παράσχει εξηγήσεις, σύμφωνα με το άρθρο 36 της Συνθήκης ΕΚ, ή τις επιτακτικές απαιτήσεις που έχουν αναπτυχθεί από τη νομολογία του δικαστηρίου, για ποιο λόγο το συγκεκριμένο όχημα δεν επιτρέπεται να κυκλοφορήσει στο έδαφός του.